Komisjoni otsus,

29. jaanuar 2004,

töödeldud loomse valgu avastamiseks loomasöödas mõeldud meetodite hindamiseks ettenähtud ühenduse rahalise toetuse kohta

(teatavaks tehtud numbri K(2004) 131 all)

(2004/99/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, [1] eriti selle artikleid 19 ja 20,

ning arvestades järgmist:

(1) Vastavalt otsusele 90/424/EMÜ kohustub ühendus võtma ühenduse veterinaariaalaste õigusaktide arendamiseks vajalikke teaduslikke meetmeid.

(2) Euroopa Parlamendi ja nõukogu 22. mai 2001. aasta määrusega (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad (TSE), [2] keelatakse loomse valgu söötmine põllumajandusloomadele, välja arvatud teatavad loomsed valgud.

(3) Mäletsejaliste valkude kasutamise keeld mäletsejate söödas on mäletsejate TSEsse nakatumise vältimisel võtmeelemendiks. Seega tuleb nimetatud keelu nõuetekohast rakendamist rangelt kontrollida loomasöötade analüüsimise kaudu.

(4) TSE juhtumite puhul ei ole täheldatud mittemäletsejaliste valke ja puuduvad ka teaduslikud tõendid, mis viitaksid mittemäletsejaliste valkude seostele TSEsse nakatumistega. Siiski on kontrolleesmärkidel osutunud vajalikuks keelata mittemäletsejaliste kasutamine söödas. Eriti seetõttu, et analüütilised meetodid, millega eristatakse mäletsejaliste ja mittemäletsejaliste proteiine söödas, ei ole saadaval.

(5) Euroopa Parlamendi ja nõukogu 3. oktoobri 2002. aasta määrusega (EÜ) nr 1774/2002, millega sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, [3] keelatakse samast liigist loomade kehast või kehaosadest saadud töödeldud loomse valgu söötmine loomadele.

(6) Määruse (EÜ) nr 1774/2002 tingimuste alusel sätestatud mittemäletsejaliste proteiinide kasutamist loomasöödas võib kaaluda ainult juhul, kui tõendatud meetodid nende proteiinide eristamiseks mäletsejaliste proteiinidest muutuvad kättesaadavaks.

(7) Teadusuuringute Ühiskeskuse Etalonainete ja Mõõtmiste Instituut (IRMM-JRC) viis 2003. aastal läbi vastastikust võrdlemist hõlmava uuringu töödeldud loomsete valkude kindlaksmääramiseks loomasöödas. Uuring näitas, et muutus mikroskooptestide kohaldamisel ja tõenäoliselt mõnede analüütikute piiratud asjatundlikkus põhjustas ainsa, hetkel kättesaadava ametliku meetodi tundlikkuse, spetsiifilisuse ja täpsuse suhtes olulisi erinevusi. Lisaks viitas antud uuring heale perspektiivile alternatiivsete meetodite kehtestamiseks.

(8) Antud uuringule tuginedes ning selleks, et ühtlustada ja tõhustada töödeldud loomsete valkude kindlaksmääramist, arutatakse käesoleval ajahetkel ettepanekut, millega täpsustatakse ja tõhustatakse mikroskoopilist meetodit. Antud ettepanek näeb ette ka alternatiivsete liigispetsiifiliste meetodite kinnitamise, kui need kord kehtestatakse.

(9) Eelneva taustal on oluline teostada järelevalvet nende laboratooriumide tõhususe suhtes, kus viiakse läbi mikroskoopilisi teste, eriti ühinevates riikides, ja vaadata läbi alternatiivsed meetodid, kui need muutuvad kättesaadavaks.

(10) Käesoleva otsusega ettenähtud meetmed on vajalikud ühenduse veterinaariaalaste õigusaktide arendamiseks ja seega peaksid need kvalifitseeruma ühenduse rahalise toetuse saamiseks.

(11) Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Komisjon tagab, et 12-kuulise ajavahemiku jooksul oleksid teostatud vähemalt järgmised ülesanded, mis on seotud töödeldud loomse valgu avastamiseks loomasöödas mõeldud meetodite hindamisega:

a) tasemekatse loomsete koostisosade avastamiseks loomasöödas;

b) eelkehtivad uuringud asjakohaste analüütiliste meetodite kohta loomsete koostisosade avastamiseks loomasöödas, sõltuvalt taoliste meetodite arendustööga seotud edusammudest.

Artikkel 2

Ühenduse rahaline toetus artiklis 1 toodud meetmetele ei ületa 60000 eurot.

Artikkel 3

Käesolevat otsust kohaldatakse alates 1. jaanuarist 2004.

Artikkel 4

Käesolev otsus on adresseeritud liikmesriikidele.

Brüssel, 29. jaanuar 2004

Komisjoni nimel

komisjoni liige

David Byrne

[1] EÜT L 224, 18.8.1990, lk 19. Otsust on viimati muudetud nõukogu määrusega (EÜ) nr 806/2003 (ELT L 122, 16.5.2003, lk 1).

[2] EÜT L 147, 31.5.2001, lk 1. Määrust on viimati muudetud määrusega (EÜ) nr 1915/2003 (ELT L 283, 31.10.2003, lk 29).

[3] EÜT L 273, 10.10.2002, lk 1. Määrust on muudetud määrusega (EÜ) nr 808/2003 (ELT L 117, 13.5.2003, lk 10).

--------------------------------------------------